གཉིས་པ་སྣང་ཙམ་མིན་ན་རིགས་པ་དང་འགལ་བ་ལ། གཟུང་བའི་རྣམ་པ་རིག་པས་དཔྱད་པ། དེས་ན་གཟུང་འཛིན་གཉིས་ཀ་མ་གྲུབ་པའོ། །དང་པོ་ནི། ༼༣༤༠བ༽
«དེ་ལྟར་མིན་ན་སྣ་ཚོགས་ཀྱི། །ངོ་བོར་སྣང་ཅན་དངོས་གཅིག་ལ། ། »
«རྣམ་པ་ཇི་ལྟར་བདེན་འགྱུར་ཏེ། །གཅིག་པ་ཉིད་དེ་ཉམས་ཕྱིར་དང་། ། »
«གཞན་ལ་གཞན་ཉིད་ཉམས་ཕྱིར་རོ། །རང་བཞིན་མཐོང་མེད་ཕྱིར་གཅིག་མིན། ། »
ཅེས་སྨོས་ཏེ། གཟུང་འཛིན་རིག་གསུམ་སྣང་ཙམ་དུ་ཟད་པ་དེ་ལྟར་མིན་པར་ཡང་དག་པར་གྲུབ་ན་སྣ་ཚོགས་སུ་སྣང་བའི་རྣམ་པ་འདི་གཅིག་ཏུ་བདེན་ནམ། འོན་ཏེ་དུ་མར་བདེན། དང་པོ་ལྟར་ན་སྣ་ཚོགས་ཀྱི་ངོ་བོར་སྣང་བ་ཅན་གྱིས་ཤེས་པའི་དངོས་པོ་གཅིག་ལ་སྣང་བའི་རྣམ་པ་ཆོས་ཅན། ཇི་ལྟར་ན་སྣ་ཚོགས་སུ་སྣང་བ་ལྟར་བདེན་པར་འགྱུར་ཏེ་མི་བདེན་པར་ཐལ། སྣ་ཚོགས་སུ་སྣང་བ་ལྟར་བདེན་ན་གཅིག་པ་ཉིད་དུ་བདེན་པ་དེ་ཉམས་ནས་སྣ་ཚོགས་པར་ཐལ་བའི་ཕྱིར་དང་། གཅིག་ཏུ་བདེན་ན་གཞན་སྣ་ཚོགས་ལ་གཞན་སྣ་ཚོགས་ཉིད་ཡིན་པ་ཉམས་ནས་གཅིག་ཏུ་ཐལ་བའི་ཕྱིར་རོ། །དེ་ལྟ་བས་ན་སྣ་ཚོགས་སུ་སྣང་བའི་རྣམ་པ་ནི་གཅིག་གི་རང་བཞིན་དུ་ཚད་མས་མཐོང་བ་མེད་པའི་ཕྱིར་གཅིག་མིན་ནོ། །རྒྱན་ལས། གལ་ཏེ་གཅིག་ཡིན་ན་ཇི་ལྟར་སྣ་ཚོགས་སུ་སྣང་། གལ་ཏེ་སྣ་ཚོགས་སུ་སྣང་ན་ནི་གཅིག་པ་ཉིད་ཉམས་པར་འགྱུར་རོ་ཞེས་གསུངས་སོ། །
ཕྱོགས་གཉིས་པ་ལྟར་དུ་མར་བདེན་ནོ་ཞེ་ན།
«བློ་དངོས་ཐ་དད་མེད་མཐོང་ཕྱིར། །ཐ་དད་མེད་པར་ངེས་པར་འགྱུར། ། »
ཞེས་སྨོས་ཏེ། སྣ་ཚོགས་སུ་སྣང་བའི་རྣམ་པ་ཆོས་ཅན། ཐ་དད་པའི་དུ་མ་མེད་པར་ངེས་པར་འགྱུར་ཏེ། བློ་མ་འཁྲུལ་པའི་དངོས་པོས་ཐ་དད་མེད་པར་མཐོང་བའི་ཕྱིར་རོ། །རྒྱན་ལས། རང་བཞིན་ཐ་མི་དད་པ་མཐོང་ན་ནི་ཁས་ལེན་པ་ལེགས་པ་ཉིད་དོ་ཞེས་གསུངས་སོ། །
གཉིས་པ་དེས་ན་གཟུང་འཛིན་གཉིས་ཀ་མ་༼༣༤༡ན༽གྲུབ་པ་ནི།
«གང་གིས་དངོས་པོ་རྣམ་དཔྱད་ན། །དེ་ཉིད་དུ་ན་དེ་དངོས་མེད། ། »
«གང་གི་ཕྱིར་ན་དེ་དག་ལ། །གཅིག་དང་དུ་མའི་རང་བཞིན་མེད། ། »
ཅེས་སྨོས་ཏེ། གཟུང་བ་མེད་ན་འཛིན་པ་ཡང་མི་འཐད་པས་གཅིག་དུ་བྲལ་གྱི་རིགས་པ་གང་གིས་གཟུང་བ་དང་འཛིན་པའི་དངོས་པོ་རྣམས་ལ་དཔྱད་པའི་ཚེ་ན་དེ་ཁོ་ན་ཉིད་དུ་ན་གཟུང་འཛིན་གཉིས་པོ་དེ་དངོས་པོར་མེད་དེ། གང་གི་ཕྱིར་ན་གཟུང་བ་དང་འཛིན་པ་དེ་དག་ལ་གཅིག་དང་དུ་མའི་རང་བཞིན་དུ་མེད་པའི་ཕྱིར་རོ། །
དེས་ན་གཟུང་བ་མེད་ན་འཛིན་པ་ཡང་མི་འཐད་པས། གཟུང་འཛིན་གཉིས་བྲལ་གྱི་སེམས་རང་བཞིན་གྱིས་འོད་གསལ་བ་འདི་ལྷག་མར་ལུས་པ་ཡིན་ནོ། །དེ་ལ་གནས་སྐབས་སུ་བྱིས་པ་རྣམས་སྐྲག་པ་སྤང་བའི་ཕྱིར་འཛིན་པའི་རྣམ་པ་ཞེས་པའམ་རང་རིག་པའི་མིང་དང་བརྡ་དང་ཐ་སྙད་ཙམ་འདོགས་པར་མཛད་དོ། །ངེས་པའི་དོན་དུ་གཟུང་བྱ་དང་འཛིན་བྱེད། རིག་བྱ་དང་རིག་བྱེད། མྱོང་བྱ་དང་མྱོང་བྱེད། བལྟ་བྱ་དང་ལྟ་བྱེད་གཉིས་སུ་མེད་པའི་གདོད་མའི་ཡེ་ཤེས་འདི་ཉིད་ནི་སྔར་ཚད་མ་གྲུབ་པའི་ལེའུར་བཤད་པའི་ལམ་བསམ་སྦྱོར་གཉིས་ཀྱིས་གློ་བུར་གྱི་དྲི་མ་སེལ་བའི་གཞིར་ཡང་འགྱུར་ལ། འབྲས་བུ་བདེ་བར་གཤེགས་པ་དང་སྐྱོབ་པ་གཉིས་ཀྱི་སྒྲུབ་གཞི་ཡང་ཡིན་པས། འདི་གློ་བུར་གྱི་དྲི་མ་དང་བྲལ་བ་ན་དེའི་སྣང་བའི་ཆ་མ་ལུས་པ་ཡང་དྲི་མ་དང་བྲལ་བར་འགྱུར་བས་ན་ཆོས་ཐམས་ཅད་རྣམ་པ་ཐམས་ཅད་དུ་མངོན་པར་རྫོགས་པ་སངས་རྒྱས་པ་ཞེས་པའི་སྒྲ་བོ་ཆེ་དེ་ཡང་དེ་དུས་འབྱུང་བ་ཡིན་ནོ། །དེ་ལ་དགོངས་ནས་ཇི་སྐད་དུ། འབྲས་བུ་དག་པ་གཟུགས་ལ་སོགས། །དག་པ་ཉིད་དེ་གང་གི་ཕྱིར། །དེ་གཉིས་ཐ་དད་མ་ཡིན་ཅིང་། །བཅད་དུ་མེད་༼༣༤༡བ༽པས་དག་པར་བརྗོད། །ཅེས་གསུངས་སོ། །
དེའི་ཚེ་ཀུན་ལས་བཏུས་ཀྱི་མཆོད་བརྗོད་ཡུལ་དུ་གྱུར་པའི་དོན་དམ་པའི་ཚད་མའི་དཀྱིལ་འཁོར་རྒྱར་ཆད་པ་མེད་པ་ལས་ཆོས་ཀྱི་སྒོ་སྣ་ཚོགས་པའི་འོད་ཟེར་འཕྲོ་བ་གདུལ་བྱའི་སྐལ་བ་དང་འཚམས་པར་འབྱུང་བར་འགྱུར་ཞེས་སྡེ་བདུན་མདོ་དང་བཅས་པའི་གཞི་ལམ་འབྲས་བུའི་རྣམ་པར་བཞག་པ་མདོར་བསྡུས་པ་ཞིག་བརྗོད་པ་ཡིན་ནོ། །དེས་ན་ཆོས་ཀྱི་རྩ་བ་མ་ནོར་བ་གལ་ཆེ་བས་ན་རྣམ་དཔྱོད་དང་ལྡན་པའི་མཁས་པ་རྣམས་ཀྱིས་ལེགས་པར་དཔྱད་པ་མཛོད་ཅིག །
གསུམ་པ་དེ་ལ་རྩོད་པ་སྤང་བ་ནི།
«ཆོས་མཐུན་པ་ཉིད་མཐོང་བ་ལས། །དེ་བདག་མིན་ལ་དེ་བདག་ཏུ། ། »
«ཞེན་པས་འཇིག་རྟེན་པ་དག་གིས། །འཁྲུལ་སྐྱེ་འདི་ལ་དེ་མེད་དེ། ། »
«འགྲོ་བ་འདི་ལ་དེ་བདག་ཉིད། །གཅིག་ཀྱང་མཐོང་བ་མེད་ཕྱིར་རོ། ། »
ཞེས་སྨོས་ཏེ། གཞན་དག་ན་རེ། གཟུང་བ་དང་འཛིན་པ་འདི་ལ་བདེན་པར་འཁྲུལ་པ་དེ་མེད་དེ། དཔེར་ན་སྔར་ཆུ་བདེན་པ་ཚད་མས་གྲུབ་ནས་ཕྱིས་དེ་དང་ཆོས་མཐུན་པའི་སྨིག་སྒྱུ་ཉིད་མཐོང་བ་ལས་ཆུ་དེའི་བདག་ཉིད་མིན་པའི་སྨིག་སྒྱུ་དེའི་བདག་ཉིད་དུ་ཞེན་པས་འཇིག་རྟེན་པ་དག་གི་ངོར་སྨིག་སྒྱུ་ཆུར་འཁྲུལ་པ་སྐྱེ་བ་ཡིན་ལ། འགྲོ་བ་དངོས་པོ་འདི་ལ་གཟུང་འཛིན་བདེན་པ་དེའི་བདག་ཉིད་དང་ཆོས་མཐུན་པ་གཅིག་ཀྱང་མཐོང་བ་མེད་པའི་ཕྱིར་ཞེ་ན། བཤད་པ།« »
«ནང་གི་བསླད་པ་ལས་བྱུང་གང་། །དེ་ནི་ཉེས་པ་ལས་བྱུང་བས། ། »
«རང་བཞིན་གྱིས་ནི་ཕྱིན་ལོག་ཏུ། །སྣང་བ་ཅན་འདིའང་ཡོད་པ་ཡིན། ། »
«ཆོས་མཐུན་མཐོང་སོགས་ཅན་ཉིད་ལ། །བལྟོས་མེད་རབ་རིབ་ལ་སོགས་བཞིན། ། »
ཞེས་སྨོས་ཏེ། ༼༣༤༢ན༽གཟུང་འཛིན་རང་བཞིན་གྱིས་གྲུབ་པར་ནི་ཕྱིན་ཅི་ལོག་ཏུ་སྣང་བ་ཅན་འདིའང་ཆོས་ཅན། བརྫུན་པར་ཡོད་པ་ཡིན་ན་བདེན་པའི་ཆོས་མཐུན་མཐོང་བ་སོགས་པ་ཅན་ཉིད་ལ་བལྟོས་པ་མེད་དེ། ནང་གི་མ་རིག་པས་བསླད་པ་ལས་བྱུང་བའི་འཁྲུལ་པ་གང་ཡིན་པ་དེ་ནི་མ་རིག་པའི་བག་ཆགས་ཀྱི་ཉེས་པ་ལས་རང་གི་ངང་གིས་འབྱུང་བས་སོ། །དཔེར་ན་ཆོས་མཐུན་མཐོང་བ་ལ་མ་བལྟོས་པར་རབ་རིབ་ཅན་གྱི་མིག་ཤེས་ཀྱིས་སྐྲ་ཤད་ལ་སོགས་པར་མཐོང་བ་བཞིན་ནོ། །མཐོང་སོགས་ཞེས་པ་ནི་ཁྱད་པར་དུ་སྒྲོ་འདོགས་པ་དང་དེར་ཞེན་པ་སོགས་གཟུང་ངོ་། །
བཞི་པ་དེས་ན་སྣང་ཚུལ་ཙམ་དུ་འཛིན་རྣམ་ཚད་མར་གྲུབ་པ་ལ། དེ་ཚད་མར་འགྱུར་བའི་རྒྱུ་མཚན་དཔེ་དང་བཅས་པ། དེ་དོན་ལ་སྦྱར་བ། དེ་ལ་རྩོད་པ་སྤང་བའོ། །དང་པོ་ནི།
«དེ་ལ་བློ་ནི་ཡོངས་གཅོད་པ། །འཛིན་པའི་རྣམ་པར་འདོད་པ་དེ། ། »
«དེ་ཡི་བདག་ཉིད་ཕྱིར་བདག་རིག །དེ་ཕྱིར་དེ་ཡི་སྒྲུབ་བྱེད་ཡིན། ། »
«དཔེར་ན་འདོད་ཆགས་སོགས་མྱོང་བཞིན། །རང་བདག་ཡུལ་དུ་བཞག་པ་ན། ། »
«གཞལ་བྱ་འཇལ་བྱེད་འབྲས་གནས་པ། །འདི་ནི་ཀུན་ལ་སྦྱར་བར་བྱ། ། »
ཞེས་སྨོས་ཏེ། ཡང་དག་པར་ན་གཟུང་འཛིན་གཉིས་མེད་ན་འཛིན་པའི་རྣམ་པ་རང་རིག་པའི་སྒྲུབ་བྱེད་དུ་ཇི་ལྟར་རུང་ཞེ་ན། ཡང་དག་པར་གཟུང་འཛིན་གཉིས་མེད་ཀྱང་བློའི་སྣང་ཚུལ་དེ་ལ་ཆོས་ཅན། བློ་རང་ཉིད་ནི་ཡོངས་སུ་གཅོད་པར་བྱེད་པའི་འཛིན་པའི་རྣམ་པར་འདོད་པ་དེ་རང་རིག་དེའི་སྒྲུབ་བྱེད་ཡིན་ཏེ། ཤེས་པ་དེའི་བདག་ཉིད་གཅོད་ཅིང་འཇལ་བར་བྱེད་པའི་ཕྱིར་ཏེ། དེའི་ཚེ་ཤེས་པ་ཀུན་བདག་རིག་པར་འགྲུབ་པ་༼༣༤༢བ༽དེའི་ཕྱིར་ཏེ། དཔེར་ན་འདོད་ཆགས་ལ་སོགས་པའི་བདེ་བ་མྱོང་བའི་ཚེ་མྱོང་བྱ་བདེ་བ་དང་། མྱོང་བྱེད་ཚད་མ་དང་། དེའི་རིག་པ་དོན་ལ་ཐ་དད་མེད་པ་བཞིན་དུ་ཤེས་པ་ཐམས་ཅད་ཀྱང་རང་གི་ཡུལ་གསལ་རིག་གི་བདག་ཉིད་ཅན་དེ་ཡུལ་དུ་བཞག་པ་ན་ཤེས་པ་རང་ཉིད་ལ་གཞལ་བྱ་དང་། འཇལ་བྱེད་དང་། འབྲས་བུའི་ཐ་སྙད་བྱར་རུང་དུ་གནས་པ་ཡིན་ནོ། །དེས་ན་ཤེས་པའི་གསལ་རིག་གཞལ་བྱར་བཞག་པ་ན་ཚད་འབྲས་གཞལ་གསུམ་དོན་ལ་གཅིག་པ་འདི་ནི་ཤེས་པ་ཀུན་ལ་སྦྱར་བར་བྱ་བ་ཡིན་ཏེ། ཤེས་པ་ཐམས་ཅད་རང་རིག་ཏུ་ཁྱད་པར་མེད་པའི་ཕྱིར་རོ། །
གཉིས་པ་དེ་དོན་ལ་སྦྱར་བ་ནི།
«དེ་ལའང་ཉམས་མྱོང་བདག་ཉིད་ཕྱིར། །དེ་དག་རང་བདག་མྱོང་བར་རུང་། ། »
«དེ་ལྟར་རུང་ཉིད་དེ་ཚད་བདག །གཞལ་བྱ་རང་རིག་འབྲས་བུ་ཡིན། ། »
ཅེས་སྨོས་ཏེ། གལ་ཏེ་བདེ་བ་ལ་སོགས་པ་ལ་དེ་ལྟར་ཡིན་མོད། སྔོ་སེར་སོགས་ལ་ནི་མྱོང་བྱ་མྱོང་བྱེད་ཐ་དད་དོ་ཞེ་ན། འདི་ལ་དཔེ་འདོད་ཆགས་ལ་སོགས་པ་མྱོང་བ་དེ་ལའང་ཞེས་ལྷ་དབང་བློས་གསུངས་ལ། རྒྱན་གྱིས་དོན་ལ་སྦྱར་ནས་སྔོ་སོགས་མྱོང་བ་དེ་ལའང་ཆོས་ཅན། བདག་ཉིད་མྱོང་བར་བྱེད་རུང་ཉིད་དེ་ཚད་མ། བདག་ཉིད་གཞལ་བྱ། རང་རིག་འབྲས་བུ་ཡིན་ཏེ། རང་གིས་ཉམས་སུ་མྱོང་བྱ་དེ་རང་གི་བདག་ཉིད་ཡིན་པའི་ཕྱིར་ན། དེ་དག་ཉམས་སུ་མྱོང་བ་ན་རང་གི་བདག་ཉིད་ཉམས་སུ་མྱོང་བར་ཐ་སྙད་བྱར་རུང་བ་དེ་ལྟར་ནའོ་ཞེས་གསུངས།
གསུམ་པ་དེ་ལ་རྩོད་པ་སྤང་བ་ནི།
གཞན་དག་ན་རེ། འདིར་འཛིན་པའི་རྣམ་པ་བྱེད་པ་པོ་ཚད་མ་ཡིན་ན། སློབ་དཔོན་ཕྱོགས་ཀྱི་གླང་པོས། འདོད་ཆགས་ལ་སོགས་པ་རང་རིག་པ་ཚད་མ་ཡིན་ནོ་༼༣༤༣ན༽ཞེས་བྱ་བའི་ཆ་ལ་ཚད་མར་བཤད་པ་དང་འགལ་ལོ་ཞེ་ན། བཤད་པ།
«བདག་ལ་འཛིན་པའི་རྣམ་པ་ཞེས། །ཡོངས་སུ་གཅིག་པའི་བདག་ཉིད་དེ། ། »
«རུང་ཉིད་ཅེས་བྱ་ཚད་མ་དང་། །རང་རིག་ཅེས་ནི་རབ་ཏུ་བཤད། ། »
ཅེས་སྨོས་ཏེ། དེ་ལྟར་འགལ་བ་ནི་མེད་དེ། བདག་ལ་འཛིན་པའི་རྣམ་པ་ཞེས་བྱ་བའི་མིང་ཅན་བྱེད་པ་པོར་བྱས་ན། བློ་རང་ཉིད་ཡོངས་སུ་གཅོད་པའི་བདག་ཉིད་དེ་ལ་རང་གི་མྱོང་བྱེད་དུ་རུང་བ་ཉིད་ཅེས་བྱ་བ་ཚད་མ་དང་། རང་རིག་པ་ཞེས་ནི་རབ་ཏུ་བཤད་པའི་ཕྱིར། དེས་ན་སློབ་དཔོན་གྱིས་བྱེད་པའི་ཆ་ལ་དགོངས་ནས་དེ་ལ་རང་རིག་ཅེས་གསུངས་པ་ཡིན་ནོ། །
གཉིས་པ་བསྡུས་པ་ལ་དགའ་བ་ལ་རྣམ་ངེས་ཀྱིས་ཅུང་ཟད་བསྡུས་ཏེ་བཤད་པ་ལ། རྩོད་ལན་གྱི་སྒོ་ནས་མདོར་བསྟན། དེ་ཉིད་དཔེའི་སྒོ་ནས་རྒྱས་པར་བཤད། དེ་སྣང་བ་ལྟར་གྲུབ་ན་རིགས་པ་དང་འགལ། དེ་ལ་རྩོད་པ་སྤང་བའོ། །དང་པོ་ལ། རྩོད་པ་དང་། ལན་གཉིས་ལས། དང་པོ་ནི།
«ཕྱི་རོལ་ཞེས་པ་ལ་སོགས་པ་སྟེ། »
འབྲས་བུའི་རྟོགས་པ་གཉིས་པར་ཕྱི་རོལ་གྱི་དོན་མེད་ཅེས་གསུངས་པ་དེ་ལ། གཞན་དག་ན་རེ། འོ་ན་ཇི་ལྟར་ན་ཚད་མ་དང་། གཞལ་བྱ་དང་། འབྲས་བུའི་རྣམ་པར་བཞག་པ་གནས་ཏེ་མི་འཐད་པར་ཐལ། ཕྱི་རོལ་གྱི་དོན་མེད་པའི་ཕྱིར་ནའོ་ཞེ་ན།
གཉིས་པ་ལན་བཤད་པ་ལ། བཤད་ཟིན་གྱི་ལན། དངོས་ལན་གདབ་པའོ། །དང་པོ་ནི།
«འདི་ལ་ཞེས་པ་ལ་སོགས་པ་སྟེ། »
ཕྱི་རོལ་གྱི་དོན་མེད་ན་ཚད་འབྲས་གཞལ་གསུམ་མི་འཐད་པའི་རྩོད་པ་འདི་ལ་ལན་བཏབ་ཟིན་ཏེ། ཚད་འབྲས་ཀྱི་རྣམ་པར་བཞག་པ་འདི་ནི་བློ་འཁྲུལ་པ་ལ་ཇི་ལྟར་སྣང་བ་བཞིན་༼༣༤༣བ༽ཡིན་གྱི། དེ་ཁོ་ན་ཉིད་ཇི་ལྟ་བ་བཞིན་དུ་ནི་མ་ཡིན་ཅེས། ཇི་ལྟར་འཁྲུལ་པས་མཐོང་གྱུར་པ། །ཞེས་བྱ་བ་ལ་སོགས་པར་སྔར་བཤད་ཟིན་པའི་ཕྱིར་རོ། །
གཉིས་པ་དངོས་ལན་གདབ་པ་ནི།
«ཡུལ་གྱི་ཞེས་པ་ལ་སོགས་པ་སྟེ། »
འདི་ལྟར་ཡུལ་ལྟ་བུའི་གཟུང་བའི་རྣམ་པ་འགའ་ཞིག་གཞལ་བྱ་དང་། ནང་དུ་ཡོངས་སུ་གཅོད་པའི་འཛིན་པའི་རྣམ་པ་ནི་ཚད་མ། རང་རིག་པའི་རང་བཞིན་དུ་སྐྱེ་བ་འབྲས་བུར་གྲུབ་པ་ན་འཛིན་པའི་རྣམ་པས་རང་རིག་པ་མཚོན་པར་འགྱུར་རོ། །དེ་ལྟར་མཚོན་པ་དེ་ལ་ཚད་མ་དང་། གཞལ་བྱ་དང་། འབྲས་བུའི་རྣམ་པར་བཞག་པ་འདི་ནི་བློ་འཁྲུལ་པ་ལ་ཇི་ལྟར་མཚོན་པར་སྣང་བ་ཁོ་ན་ལྟར་བཞག་པ་ཡིན་གྱི། དོན་དམ་པར་ནི་མཚོན་བྱ་མཚོན་བྱེད་དང་བྲལ་བ་ཡིན་ནོ། །
གཉིས་པ་དེ་ཉིད་དཔེའི་སྒོ་ནས་རྒྱས་པར་བཤད་པ་ལ། དཔེའི་རིགས་པས་བསྒྲུབ། དེས་ན་གཟུང་འཛིན་རིག་གསུམ་སྣང་ཙམ་དུ་གྲུབ་པའོ། །དང་པོ་ནི།
«བློ་བདག་ཅེས་པ་ལ་སོགས་པ་སྟེ། »
གཟུང་འཛིན་རིག་གསུམ་བློ་དུ་མའི་བདག་ཉིད་དུ་རྣམ་པར་དབྱེ་བར་བྱར་མེད་ཀྱང་མཐོང་བ་ཕྱིན་ཅི་ལོག་པའི་བློ་རྣམས་ཀྱིས་གཟུང་བ་འཛིན་པ་རིག་པ་རྣམས་ཐ་དད་པ་དང་བཅས་པ་བཞིན་དུ་རྟོགས་པར་འགྱུར་ཏེ། དཔེར་ན་དབང་པོ་སྔགས་དང་སྨན་སོགས་ཀྱིས་བསླད་པ་རྣམས་ལ་འཇིམ་པའི་དུམ་བུ་ལ་སོགས་པ་སྦྲུལ་དེའི་གཟུགས་དང་བྲལ་ནའང་འཇིམ་དུམ་ལས་རྣམ་པ་གཞན་སྦྲུལ་དུ་སྣང་བ་སྐྱེ་བ་བཞིན་དུ་འདིར་ཡང་ཡིན་པའི་ཕྱིར་ཏེ། གལ་ཏེ་སྔགས་དང་སྨན་སོགས་ཀྱི་ནུས་པས་འཇིམ་དུམ་སྦྲུལ་ལ་སོགས་པར་བསྒྱུར་བས་དེ་དང་དེར་གྲུབ་བོ་ཞེ་ན། མ་ཡིན་ཏེ། དེ་སྦྲུལ་ལ་སོགས་པར་༼༣༤༤ན༽གྲུབ་ན་མིག་མ་བསླད་པ་རྣམས་ཀྱིས་ནི་མཐོང་དགོས་པ་ལས། འཇིམ་དུམ་དེ་དག་མིག་བསླད་པ་རྣམས་ཀྱིས་མཐོང་བ་དེ་ལྟར་དུ་མ་མཐོང་བའི་ཕྱིར། དཔེར་ན་ཐག་རིང་པོའི་མྱ་ངམ་གྱི་ཐང་ན་ལྕི་བ་ལ་སོགས་པའི་དངོས་པོ་ཆུང་ངུ་ཡང་སྤྱོད་ཡུལ་ཡངས་པའི་རྐྱེན་གྱིས་ཆེན་པོར་སྣང་བ་བཞིན་ནོ། །
གཉིས་པ་དེས་ན་གཟུང་འཛིན་རིག་གསུམ་སྣང་ཙམ་དུ་གྲུབ་པ་ནི།« »
«གཟུང་བ་ཞེས་པ་ལ་སོགས་པ་སྟེ། »
དེའི་ཕྱིར་གཟུང་བ་འཛིན་པ་རིག་པ་རྣམས་དངོས་པོ་ཐ་དད་དུ་ཡོད་པ་མིན་ཀྱང་གཞལ་བྱ་དང་། འཇལ་བྱེད་དང་། འབྲས་བུར་གནས་པ་འདི་ནི་བློ་འཁྲུལ་པའི་དོན་ཇི་ལྟར་སྣང་བ་བཞིན་དུ་རྣམ་གཞག་བྱས་པ་ཡིན་ནོ། །
གསུམ་པ་སྣང་བ་ལྟར་གྲུབ་ན་རིགས་པ་དང་འགལ་བ་ལ། ཕྱོགས་ཆོས་བསྒྲུབ། རྟགས་དགོད། དེ་ལ་རྩོད་པ་སྤང་བའོ། །དང་པོ་ལ། གཅིག་བྲལ་དུ་བསྒྲུབ། དུ་མ་དང་བྲལ་བར་བསྒྲུབ་པའོ། །དང་པོ་ནི།
«གཞན་དུ་ཞེས་པ་ལ་སོགས་པ་སྟེ། »
གཟུང་འཛིན་རིག་གསུམ་སྣང་ཙམ་ལས་གཞན་དུ་བདེན་ན། གཅིག་ཏུ་བདེན་ནམ་དུ་མར་བདེན་གྲང་། དང་པོ་ལྟར་ན་དངོས་པོ་གཅིག་གི་ངོ་བོ་ལ་རང་བཞིན་དུ་མར་སྣང་བའི་རྣམ་པ་འདི་ཇི་ལྟར་ན་སྣང་བ་ལྟར་བདེན་པར་འགྱུར་ཏེ། སྣང་ཙམ་མིན་པར་གཅིག་ཏུ་བདེན་པའི་ཕྱིར་དང་། རང་བཞིན་དུ་མར་སྣང་བ་ལྟར་བདེན་ན་གཅིག་པ་ཉིད་དུ་བདེན་པར་ཁས་ལེན་པ་དེ་ཉམས་པའི་ཕྱིར་དང་། གཅིག་ཡིན་ན་གཞན་གཟུང་འཛིན་རིག་གསུམ་གྱི་དོན་འདི་གཞན་ཐ་དད་པ་ཉིད་དུ་བདེན་པ་ཉམས་པའི་ཕྱིར་རོ། །དེས་ན་གཟུང་འཛིན་རིག་གསུམ་ཆོས་ཅན། གཅིག་ཏུ་བདེན་པ་མ་ཡིན་ཏེ། དངོས་༼༣༤༤བ༽པོ་གཅིག་ཏུ་བདེན་པར་ཚད་མས་མཐོང་བ་མེད་པའི་ཕྱིར་རོ། །
གཉིས་པ་དུ་མ་དང་བྲལ་བར་བསྒྲུབ་པ་ནི།
«བློ་དངོས་ཤེས་པ་ལ་སོགས་པ་སྟེ། »
གཟུང་འཛིན་རིག་གསུམ་ཆོས་ཅན། དངོས་པོ་ཐ་དད་དུ་མེད་པར་ངེས་པར་འགྱུར་ཏེ། བློ་ཚད་མས་དངོས་པོ་ཐ་དད་དུ་མེད་པར་མཐོང་བས་སོ། །
གཉིས་པ་རྟགས་དགོད་པ་ནི།
«གང་གིས་ཤེས་པ་ལ་སོགས་པ་སྟེ། »
རིགས་པ་གང་གིས་གཟུང་འཛིན་རིག་གསུམ་གྱི་དངོས་པོ་རྣམ་པར་དཔྱད་པ་ན་དེ་ཁོ་ན་ཉིད་དུ་ནི་དེ་དངོས་པོར་གྲུབ་པ་མེད་དེ། གང་གི་ཕྱིར་ན་གསུམ་པོ་དེ་དག་ལ་དེ་ཁོ་ན་ཉིད་དུ་གཅིག་དང་དུ་མའི་རང་བཞིན་གང་དུ་ཡང་མེད་པའི་ཕྱིར་རོ། །
གསུམ་པ་དེ་ལ་